**Előterjesztés**

**Szombathely Megyei Jogú Város Közgyűlésének 2019. november 28-i rendes ülésére**

**Javaslat önkormányzati rendeletek módosítására**

I. Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet módosítása:

Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet 2. § (1) bekezdése szerint „Díszpolgári Cím” adományozható annak a magyar, vagy külföldi állampolgárságú személynek, aki a hazai, illetve a nemzetközi politikai, társadalmi, gazdasági, tudományos, művészeti, vagy sportéletben kiemelkedő eredményt ért el, és ezzel a város polgárai körében közmegbecsülésre tett szert, illetve hozzájárult Szombathely fejlődéséhez, hírnevének öregbítéséhez. A rendelet 2. § (2) bekezdése alapján a díjat évente egy személy kaphatja.

A Tisztelt Közgyűlés 497/2019. (X.31.) Kgy. sz. határozatában felkérte a polgármestert és a jegyzőt, hogy készítse elő az önkormányzat által adományozható kitüntetésekről szóló önkormányzati rendelet módosítását arra vonatkozóan, hogy a Díszpolgári Cím egyidejűleg több személy részére is adományozható legyen. A rendelet határozatban foglaltaknak megfelelő módosítását tartalmazza az előterjesztés mellékletét képező rendelettervezet, melynek elfogadása lehetővé teszi, hogy kivételes esetben Díszpolgári Címet egy évben több személy is kaphasson, amennyiben a képviselő-testület erre érdemesnek tartja.

II. A fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosítása:

A Szombathelyi Műszaki Szakképzési Centrum Hefele Menyhért Építő- és Faipari Szakgimnáziuma és Szakközépiskolája 2018. évben megfogalmazott kérésére a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról döntött a Közgyűlés. A módosítás szerint 2019. január 1. és 2019. december 31. napja között az oktatási intézmény alkalmazottai a 2. mellékletben meghatározott A) díjosztályba sorolt járművel a Vasút u. 6611/2 hrsz.-ú ingatlanon, az oktatási intézmény épületének homlokzata előtt kialakított parkolókban kedvezményes éves bérletjeggyel időkorlátozás nélkül várakozhatnak. A kedvezményre jogosító sorszámozott bérletjegy éves díja 5.000,- Ft, a bérletjegy kizárólag a Hefele Menyhért Építő- és Faipari Szakgimnázium és Szakközépiskola épületének (6655 hrsz.-ú ingatlan) Vasút utcai homlokzata előtti 21 db várakozóhely igénybevételi lehetőségére vonatkozik, az oktatási intézményben dolgozók részére, kizárólagos használatot nem jelent. A Szombathelyi Műszaki SZC Hefele Menyhért Építő- és Faipari Szakgimnáziuma ez évben ismételten megkereste önkormányzatunkat, hogy a fenti kedvezményes parkolási lehetőséget az intézmény dolgozói számára a 2020-as évben is biztosítsuk. A SZOVA NZrt. tájékoztatott, hogy a kedvezményes bérletek kiadása nem befolyásolta kedvezőtlenül a Vasút utcai fizetőparkolóhelyek igénybevételi lehetőségét.

Javaslom a kedvezményes időszak határozatlan ideig történő meghosszabbítását változatlan feltételek mellett, ehhez szükséges a rendelet módosítása.

Továbbá a rendelet jelenleg nem teszi lehetővé – a kiemelt rendezvényeket kivéve – Önkormányzatunk által szervezett, támogatott, vagy önkormányzati intézmény által eseti jelleggel szervezett kulturális, vagy idegenforgalmi jelentőségű rendezvények esetén a fizetőparkolók egyéb célú hasznosítását. Ennek megoldására javaslom, hogy a rendelet módosuljon oly módon, hogy az üzemeltető – a rendező szerv kérelmére – eseti jelleggel, a fizetőparkolót érintő rendezvények esetén, a polgármester előzetes jóváhagyásával csoportos fizetésre is köthessen megállapodást. Ez esetben az igénybevett parkolóhelyeken a rendeletben meghatározott díjakat kell megfizetni az üzemeltető részére.

Felkérésemre a SZOVA NZrt. mint a fizetőparkolási rendszer üzemeltetője jelenleg vizsgálja a kétórás ingyenes parkolási lehetőség biztosítását.

III. Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosítása:

A Tisztelt Közgyűlés 2019. október 31. napján tartott ülésén elfogadta a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendeletet (a továbbiakban: SZMSZ). Az alábbiakban felsorolt rendelkezések tekintetében az SZMSZ módosítása vált szükségessé.

Az SZMSZ 87. § (8) bekezdése tartalmazza a polgármester tevékenységéhez közvetlenül kapcsolódó feladatok ellátására a Polgármesteri Kabineten alkalmazott munkatársak számát. Az SZMSZ jelen módosításának következtében ezen munkatársak száma 2 fővel csökken. Az érintett 2 fő továbbra is a Polgármesteri Kabineten kerül foglalkoztatásra, azonban a polgármester munkáltatói joggyakorlása helyett a jegyző munkáltatói joggyakorlása alá kerül. Ezen felül a rendeletmódosítás a Közgyűlés időpontjának meghatározásával kapcsolatban tartalmaz rendelkezéseket.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezik az előbbiekben taglalt rendelet-módosítások tervezetei mellett a tervezetekhez fűzött előzetes hatásvizsgálatok és indokolások.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeleteket megalkotni szíveskedjen.

**Szombathely, 2019. november „ ”**

 **/: Dr. Nemény András :/**